Άδωνις Γεωργιάδης

Πρώτα χρόνια

Γεννήθηκε στην Αθήνα στις 6 Νοεμβρίου του 1972. Κατάγεται από το Αμύνταιο της Φλώρινας, αλλά μεγάλωσε στην Εκάλη της Αθήνας. 
Φοίτησε στο Δημοτικό Σχολείο και στο Λύκειο της Νέας Ερυθραίας, και αργότερα στο Τμήμα Ιστορίας και Αρχαιολογίας του Πανεπιστημίου Αθήνας. Εκεί οργανώθηκε αρχικά στη ΔΑΠ-ΝΔΦΚ και έπειτα στους «Νέους Ορίζοντες», την οργάνωση νεολαίας της Πολιτικής Ανοιξης. Πραγματοποίησε την πρώτη δημόσια εμφάνισή του το Μάρτιο του 1992 ως μέλος της ομάδας «Πρωτοβουλία για την Προστασία της Ελληνικής Ιστορίας» (ΠΠΕΙ) που προκάλεσε τη σύγκληση φοιτητικής συνέλευσης για το Μακεδονικό. Ο Γεωργιάδης ήταν κεντρικός ομιλητής της ομάδας, που διακίνησε ένα φυλλάδιο με βιβλιογραφικές αναφορές σε υποστηρικτές της δικτατορίας και αρχαίους Έλληνες συγγραφείς.

Εκδόσεις και εκπομπές

Το 1990 απεβίωσε ο πατέρας του και ιδρυτής των εκδόσεων Γεωργιάδη, Αθανάσιος Γεωργιάδης, και το έργο του ανέλαβε για τα επόμενα τρία χρόνια η μητέρα του, Παρασκευή Βλασσοπούλου. Όταν το 1993 απεβίωσε η μητέρα του, ο Γεωργιάδης ανέλαβε τη διεύθυνση των εκδόσεων Γεωργιάδη. Από τότε είναι διευθυντής των περιοδικών «Ελλήνων Ιστορία» και «Ελληνική Αγωγή». To 1994 ίδρυσε το Κέντρο Ελευθέρων Σπουδών «Ελληνική Αγωγή» με σκοπό την διδασκαλία των αρχαίων ελληνικών. Το 1998, σε συνεργασία με τον δημοσιογράφο Κώστα Χούντα, διηύθυνε τον ραδιοφωνικό σταθμό «Ηρόδοτος 107,4». Αργότερα συνεργάστηκε με τηλεοπτικούς σταθμούς παρουσιάζοντας τις εκπομπές «Ελληνική Αγωγή» στον Blue Sky και «Ελλήνων Έγερσις» αρχικά στον Τηλεάστυ και έπειτα στο Kontra Channel, με αντικείμενο τον πολιτικό σχολιασμό και την προώθηση βιβλίων του, κυρίως ιστορικού και φιλολογικού περιεχόμενου.
Ο Άδωνις και ο αδερφός του, Λεωνίδας, καταδικάστηκαν ως εκδότες πρωτόδικα για προσβολή πνευματικής περιουσίας. Η δικαιοσύνη έκρινε ότι δύο βιβλία της Ἀννα Τζιροπούλου-Ευσταθίου που εκδίδονταν από τον εκδοτικό τους οίκο, «Ελληνική Αγωγή ΕΠΕ», αποτελούσαν αντιγραφή ιδεών τρίτων χωρίς άδεια.

Συνεχής εμπρησμός των βιβλιοπωλείων Γεωργιάδη

Το βιβλιοπωλείο των εκδόσεων Γεωργιάδη στο κέντρο της Αθήνας έχει γίνει επανειλημμένα στόχος εμπρηστών. Ενώ το 2017, το  βιβλιοπωλείο του στη Κηφισιά, έγινε στόχος της οργάνωσης ΣΠΦ που τοποθέτησε ωρολογιακό μηχανισμό.

Συγγραφικό έργο

Στο βιογραφικό που έχει αναρτήσει στην ιστοσελίδα του, ο Γεωργιάδης αναφέρει ότι «ως συγγραφεύς έχει κυκλοφορήσει τρία βιβλία». Σύμφωνα με τον Δημήτρη Ψαρρά, το πρώτο βιβλίο είναι ένας Οδηγός αρχαίων ελληνικών νομισμάτων, από το οποίο ένα μέρος είναι η εργασία που είχε εκδώσει ο πατέρας του Γεωργιάδη, Αθανάσιος, το 1979, και από ένα δεύτερο μέρος 120 σελίδων του Βρετανού νομισματολόγου Μπάρκλεϊ Χεντ, .Tο δεύτερο βιβλίο του Γεωργιάδη είναι το Ομοφυλοφιλία στην αρχαία Ελλάδα: ο μύθος καταρρέει.  Στο βιβλίο, σύμφωνα με το Γεωργιάδη, "καταρρίπτονται οι μύθοι της ομοφυλοφιλίας στην Ελλάδα με επιστημονικές εξηγήσεις". Το βιβλίο χρησιμοποιεί μεταξύ άλλων ως πηγές τις εκπομπές του Κωνσταντίνου Πλεύρη και η αξιοπιστία του αμφισβητείται.Το τρίτο «προσωπικό βιβλίο» του Γεωργιάδη είναι ένα ιστορικό μυθιστόρημα, γύρω από την άλωση της Κωνσταντινούπολης από τον Οθωμανό σουλτάνο Μωάμεθ το Β΄ το 1453 με τίτλο Θεοδώρα Φραντζή: Η Άλωσις. Σύμφωνα με την δημοσιογραφική ομάδα του "Ιού" το βιβλίο αποτελεί κατά 99% αντιγραφή ενός μυθιστορήματος του Αγγλικανού ιερωμένου Τζον Μέισον Νηλ (John Mason Neale)

Πολιτικό ξεκίνημα με το ΛΑΟΣ

Αρχικά πολιτεύτηκε με το Λαϊκό Ορθόδοξο Συναγερμό (ΛΑ.Ο.Σ) του Γιώργου Καρατζαφέρη, στον οποίο εντάχθηκε το Νοέμβριο του 2003. Υπήρξε υποψήφιος του κόμματος για τη νομαρχία Αθηνών στις νομαρχιακές εκλογές του 2006. Στις βουλευτικές εκλογές της 16ης Σεπτεμβρίου 2007 και της 4ης Οκτωβρίου 2009 εξελέγη βουλευτής με το ΛΑΟΣ στην Β΄ εκλογική περιφέρεια Αθηνών. Ήταν ακόμη υποψήφιος του ιδίου κόμματος για την θέση του περιφερειάρχη Αττικής στις περιφερειακές εκλογές τις 7ης Νοεμβρίου 2010. Ως τρεις κύριους στόχους του, εάν εκλεγόταν περιφερειάρχης, ο Γεωργιάδης είχε θέσει την αντιμετώπιση του παραεμπορίου με τη σύσταση ενός ειδικού σώματος, την παύση κατασκευής του μουσουλμανικού τεμένους στο Βοτανικό και την κατασκευή τοπικών αγορών στις μεγάλες πόλεις του λεκανοπεδίου της Αττικής για την τόνωση της οικονομίας. Στον πρώτο γύρο των αυτοδιοικητικών εκλογών ο συνδυασμός του Γεωργιάδη "Αττική Οδός" ήρθε έκτος με 93.937 ψήφους (6,57%). Στις 11 Νοεμβρίου 2011 τοποθετήθηκε υφυπουργός ανάπτυξης με αρμοδιότητα την ναυτιλία στην κυβέρνηση Παπαδήμου.
Ως υφυπουργός επέφερε την άρση του καμποτάζ (που οδήγησε σε αύξηση ΑΕΠ), ολοκλήρωσε το σχέδιο για την σωτηρία της ακτοπλοΐας, εξασφάλισε την αυτονομία του ΝΑΤ, την σύνδεση της σιδηροδρομικής γραμμής Λιμένος-Αλεξανδρούπολης. Παραιτήθηκε στις 11 Φεβρουαρίου 2012. Την επόμενη ημέρα, 13 Φεβρουαρίου, διαγράφηκε από την Κοινοβουλετική Ομάδα του ΛΑΟΣ, καθώς υπερψήφισε το «Μνημόνιο ΙΙ» αντίθετα από την γραμμή του κόμματος.

Στη Νέα Δημοκρατία

Στις 17 Φεβρουαρίου 2012 προσχώρησε στη Νέα Δημοκρατία, έχοντας παραιτηθεί από τη βουλευτική του έδρα. Εξελέγη με το ψηφοδέλτιο της ΝΔ στην Β΄ Αθηνών στις εκλογές στις 6 Μαΐου 2012 και εκ νέου στις εκλογές της 17ης Ιουνίου. Στις 25 Ιουνίου 2013 τοποθετήθηκε υπουργός υγείας στη συγκυβέρνηση της ΝΔ με το ΠΑΣΟΚ. Ως υπουργός εξήγγειλε την πλήρη φαρμακευτική κάλυψη 2.000.000 ανασφάλιστων με ετήσια κρατική δαπάνη 340 εκατ. ευρώ,  και πέτυχε την ενίσχυση χρήσης γενόσημων φαρμάκων, τον πλήρη έλεγχο της φαρμακευτικής δαπάνης, την συγχώνευση νοσοκομείων, την έγκριση 470 πρωτότυπων φαρμάκων και την ολοκλήρωση της μεταρρύθμισης στην ΠΦΥ}}.
Τον Σεπτέμβριο του 2014 ο Γεωργιάδης διορίστηκε κοινοβουλευτικός εκπρόσωπος της Νέας Δημοκρατίας. Στις Εθνικές Εκλογές της 25η Ιανουαρίου 2015 εξελέγη βουλευτής με τη ΝΔ στην Β΄ περιφέρεια Αθηνών με αριθμό ψήφων 70.853 και στις Εθνικές Εκλογές της 20ής Σεπτεμβρίου 2015 επανεξελέγη βουλευτής στην Β΄ περιφέρεια Αθηνών.
Τον Σεπτέμβριο του 2015 έλαβε το 11,40% των ψήφων και κατετάγη τέταρτος στον Α΄ Γύρο των εσωκομματικών εκλογών, με αποτέλεσμα να μην περάσει στον Β΄ Γύρο. Στον Β΄ Γύρο υποστήριξε τον Κυριάκο Μητσοτάκη, θεωρώντας ότι θα ανανεώσει την παράταξη. Τελικά ο Μητσοτάκης εξελέγη Πρόεδρος της ΝΔ στον Β΄ Γύρο και στις 18 Ιανουαρίου ο Άδωνις ορίστηκε ως ένας απο τους δύο Αντιπροέδρους του κόμματος, μαζί με τον Κωστή Χατζηδάκη, με αρμοδιότητα το συντονισμό του κοινοβουλευτικού έργου.

Αντισημιτισμός

Τον Ιούλιο του 2006, όταν ο Γεωργιάδης ήταν υποψήφιος νομάρχης Αθηνών, η στήλη «Ιός» της Ελευθεροτυπίας δημοσίευσε ότι στην καθημερινή τηλεοπτική εκμπομπή που παρουσίαζε, «Ελλήνων Έγερσις», ο Γεωργιάδης πωλούσε και εκθείαζε βιβλία εθνικιστικού περιεχομένου και μεταξύ αυτών και το αντισημιτικό, βιβλίο του Κώστα Πλεύρη, Εβραίοι: Όλη η αλήθεια. Ο Γεωργιάδης έστειλε τότε εξώδικο με το οποίο ισχυριζόταν ότι απλώς εμπορευόταν το βιβλίο χωρίς να το διαφημίζει και ότι διαφωνεί ιδεολογικά με το περιεχόμενό του. Ο «Ιός» απάντησε ότι τα βιβλία που παρουσιάζονται στην εκπομπή εντάσσονται στην ιδεολογική ατζέντα που προωθεί ο Γεωργιάδης και δημοσίευσε απομαγνητοφωνημένα αποσπάσματα των εκπομπών στα οποία ο Γεωργιάδης επαινούσε τα στοιχεία και το έργο του Πλεύρη, το οποίο πουλούσε μαζί με βιβλία του αρνητή του Ολοκαυτώματος Ροζέ Γκαρωντύ. Σε συνέντευξή του τον Ιούνιο του 2007 ο Γεωργιάδης δήλωσε ότι «ακόμα κι αν είναι πλαστά, τα «Πρωτόκολλα των Σοφών της Σιών» εφαρμόζονται πλήρως» και ότι «οι Εβραίοι κάνουν τη δουλειά τους τόσο καλά ώστε σήμερα μπορούν και ελέγχουν σε ποσοστό 80% τουλάχιστον την αμερικανική εξωτερική πολιτική, ενώ οι ίδιοι είναι ένα έθνος ολίγων εκατομμυρίων».  Τον ίδιο μήνα κατέθεσε ως μάρτυρας κατηγορίας στη μήνυση του Κωνσταντίνου Πλεύρη εναντίον μελών του ΚΙΣ και του ΕΠΣΕ που είχαν προσφύγει δικαστικά εναντίον του Πλεύρη ότι το βιβλίο του Πλεύρη «σε κανένα σημείο δεν εγκρίνει ή προτρέπει άλλους ανθρώπους σε ενέργειες εναντίον των Εβραίων ούτε δικαιολογεί παρόμοιες πράξεις που έχουν κάνει άλλοι, κατά το παρελθόν». Όταν η πρωτόδικη καταδίκη του Πλεύρη ανατράπηκε σε δεύτερο βαθμό, ο Γεωργιάδης ξεκίνησε πάλι να πουλάει το βιβλίο του Πλεύρη μαζί με άλλα βιβλία του. Στις τηλεοπτικές εκπομπές που παρουσίαζε είχε υιοθετήσει θέσεις αρνητών του Ολοκαυτώματος.
Τον Οκτώβριο του 2015, όταν ήταν υποψήφιος πρόεδρος της ΝΔ, χαρακτήρισε την «εμπλοκή μου με το βιβλίο του Πλεύρη για τους Εβραίους» «το μεγαλύτερο λάθος της πολιτικής μου καριέρας μέχρι σήμερα», αλλά είπε ότι ποτέ δεν υπήρξε αντισημίτης. Toν Ιανουάριο του 2017, ημέρα μνήμης των θυμάτων του Ολοκαυτώματος, ζήτησε δημόσια συγνώμη που είχε «συνυπάρξει και ανεχτεί τις απόψεις ανθρώπων που έδειξαν ασέβεια» στους Έλληνες Εβραίους και που «υποστήριξε και προώθησε το υβριστικό για τους Εβραίους βιβλίο του Κώστα Πλεύρη».

Επικρίσεις για ομοφοβία και ρατσισμό

Έχει κατηγορηθεί για ομοφοβία και ρατσισμό, ενώ με άρθρο του το 2011 τάχθηκε κατά του δημάρχου των Αθηνών για αντι-χριστιανικές αντιλήψεις και για ακατανόητη στήριξη στους "μουσουλμάνους" της Αθήνας και το gay parade της πόλης. Το 2015 δήλωσε ότι είναι υπέρ του γάμου των ομοφυλοφίλων, αλλά κατά της υιοθεσίας παιδιών από ομόφυλα ζευγάρια. 
Έχει εκφράσει την αντίθεση του με την εισροή μεταναστών στην Ελλάδα, ενώ κάποιες από τις απόψεις του έχουν χαρακτηριστεί ξενοφοβικές με πιο χαρακτηριστικό παράδειγμα όταν σε συνέντευξη του το 2013 σε ραδιόφωνο του Βόλου είχε δηλώσει ότι "Ένας από τους στόχους είναι ότι πρέπει να καταλάβουν ότι είναι ανεπιθύμητοι στην Ελλάδα"

Αντικομμουνιστικές δηλώσεις

Όντας πολιτευτής του ΛΑΟΣ είχε αναφερθεί στα γεγονότα του πολυτεχνείου, λέγοντας ότι δεν υπήρξαν ποτέ θύματα στο Πολυτεχνείο, ενώ όσα συνέβησαν αποτέλεσαν «τον ιδρυτικό πολιτικό μύθο της ιδεολογικής ηγεμονίας της Αριστεράς στην Ελλάδα». Ως βουλευτής του ΛΑΟΣ εμφανίστηκε σε βίντεο να φωνάζει συνθήματα του Γιόζεφ Γκαίμπελς σε συνάντηση του κόμματος. Αρχικά, ο ίδιος απάντησε ότι το υλικό είναι πλαστό ενώ λίγα χρόνια μετά αποδέχθηκε ότι είναι αληθινό και ανέφερε ότι το τραγούδι είναι Βορειοηπειρώτικο. Όντας βουλευτής της Νέας Δημοκρατίας, επανήλθε για το θέμα των νεκρών του Πολυτεχνείου με νέες δηλώσεις αναφέροντας ότι υπήρξαν κάποιοι νεκροί στους γύρω δρόμους.

Υποστήριξη και προώθηση μη επιστημονικών απόψεων και προϊόντων

Του έχει ακόμη ασκηθεί κριτική για υποστήριξη ψευδοεπιστημονικών γλωσσολογικών απόψεων. Έχει προβάλλει σε τηλεοπτικές εκπομπές του ως «πολύ σημαντικά» τα βιβλία του κύριου κυβερνητικού εκπρόσωπου κατά την περίοδο της Χούντας και μετέπειτα θεωρητικού της άκρας δεξιάς, Γεώργιου Γεωργαλά. 
Τον Νοέμβριο του 2017 και ύστερα από τη τηλεοπτική προώθηση «νανογιλέκων» μέσω της εκπομπής του, βρέθηκε στο επίκεντρο κριτικής από μερίδα του τύπου για ψευδοεπιστημονικούς ισχυρισμούς με σκοπό τη παραπλάνηση των τηλεθεατών. Λίγες ημέρες μετά ανακοίνωσε την αποχώρηση του από τις τηλεπωλήσεις.
Άρθρο στο Columbia Journalism Review τον Μάιο του 2019, ανέφερε πως ο Άδωνις Γεωργιάδης έχτισε τη πολιτική του καριέρα βασιζόμενος σε διάδοση fake news, αναπαράγοντας με αυτό το τρόπο ψευδοεπιστημονικό και εθνικιστικό λόγο.

Προσωπική ζωή

Στις 22 Ιουνίου 2009 παντρεύτηκε την Ευγενία Μανωλίδου, με την οποία έχουν αποκτήσει δύο γιους.